Katt sporløst forsvunnet – overlevde tre uker på rødvin 
Lille kattepus, hvor har du vært? En kattepine hadde preget Egge gård i tre uker. Pus, som har vært en trofast følgesvenn i seks i år, var sporløst forsvunnet.  – Hun har katteluke hun kan gå inn og ut av som hun vil, men hun er normalt ikke borte så lenge, sier matfar Marius Egge til VG. Etter en uke slo han alarm. – Vi var sikre på at hun var ute et sted, og lette rundt etter henne. Men hun var og ble vekk.  Etter nok en uke uten spor fra Pus, begynte gårdsfolket å miste håpet.  – Jeg tenkte at hun var blitt tatt av en rev eller blitt påkjørt. Vi var lei oss, sier Egge.  Men så hørtes en svak lyd fra vinkjelleren.  «Jeg har vært i kjelleren» Tre uker etter at Egge sist så Pus, torsdag denne uka, skulle det være inspeksjon av brann- og pipeanlegg.  Hver krik og krok av gården skulle sjekkes – også vinkjelleren.  Da de kom dit, hørte de mjauing fra et rom.  – Pus var der, og hun var i live! I den mørke vinkjelleren var hennes eneste følgesvenn en knust, tom, rødvinsflaske.  Det var Lierposten som omtalte saken først. Bildene i denne artikkelen er brukt med tillatelse fra avisen.  «Lille kattepus, hva gjorde du der?» – Hun hadde nok lett etter en vei ut, og på et tidspunkt velta hun ei flaske som knuste, sier Egge.  Da Pus ble funnet, var flaska tom.  – Det var fint, så hadde hun noe å overleve på, humrer Egge.  Pus var riktignok blitt en del tynnere etter tre uker i kjelleren.  – Men hun var veldig pigg da hun fikk komme opp igjen, og ser ikke ut til å ha fått noen varige mén, understreker Egge.  Bjarne O. Braastad er professor emeritus ved NMBU, og en av Norges fremste katteeksperter.  Han sier til VG at det ikke finnes noe fasitsvar på hvor lenge en katt kan være uten mat og drikke, men at det finnes flere eksempler på at katter har klart seg flere uker uten mat – og lenge uten væske.  – Det kan ha hjulpet denne katten at den har fått i seg litt vin. Det er ikke utenkelig at katten har drukket noe av det. Da har den nok sovet godt også, sier Braastad.  Professoren sier at katter generelt ikke er så flinke til å bedømme smak på væske.  – Om det er rar smak på vinen sett fra katten sin side, har det nok ikke gjort så mye. Den har nok ikke drukket så mye av gangen, sier han.  «Jeg stjal vin fra pappan min» Vanligvis er det bare Egge selv som oppholder seg i vinkjelleren.  – Og jeg kunne jo aldri tenke meg at det var der hun hadde vært. Hun må ha sneket seg inn da jeg var der inne. Så har hun overlevd på vin.  – Var det en dyr vin? – Jeg fikk den av en spesiell produsent fra Østerrike, så det er en sjelden vin jeg har hatt liggende i mange år. Jeg hadde ikke planer om å drikke den, kan du si.  – Men det var kanskje verdt å ofre den for Pus? – Det var det absolutt verdt. 
Katten Pus fra Egge gård var sporløst forsvunnet i tre uker. Matfar Marius Egge mistet håpet og trodde Pus var død. Etter tre uker ble pus funnet i vinkjelleren – i live. Ved siden av henne var en knust, tom rødvinsflaske.